CELEX: 32011D0814
Language: sk
Date: 2011-12-06 00:00:00
Title: 2011/814/SZBP: Rozhodnutie Politického a bezpečnostného výboru EUTM Somalia/2/2011 zo 6. decembra 2011 o zriadení Výboru prispievateľov na vojenskú misiu Európskej únie na podporu výcviku bezpečnostných síl Somálska (EUTM Somalia)

7.12.2011   
            
            
               SK
            
            
               Úradný vestník Európskej únie
            
            
               L 324/34
            
         ROZHODNUTIE POLITICKÉHO A BEZPEČNOSTNÉHO VÝBORU EUTM SOMALIA/2/2011
   zo 6. decembra 2011
   o zriadení Výboru prispievateľov na vojenskú misiu Európskej únie na podporu výcviku bezpečnostných síl Somálska (EUTM Somalia)
   (2011/814/SZBP)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí pododsek,
   so zreteľom na rozhodnutie Rady 2010/96/SZBP z 15. februára 2010 o vojenskej misii Európskej únie na podporu výcviku bezpečnostných síl Somálska (1) (EUTM Somalia), a najmä na jej článok 8 ods. 5,
   keďže:
   
               (1)
            
            
               Rada podľa článku 8 ods. 5 rozhodnutia Rady 2010/96/SZBP poverila Politický a bezpečnostný výbor (PBV), aby prijal príslušné rozhodnutia o zriadení Výboru prispievateľov (VP) na EUTM Somalia.
            
         
               (2)
            
            
               V záveroch zo zasadnutia Európskej rady, ktoré sa konalo 7., 8. a 9. decembra 2000 v Nice a 24. a 25. októbra 2002 v Bruseli, sa ustanovujú dojednania o účasti tretích štátov na operáciách krízového riadenia a o zriadení VP.
            
         
               (3)
            
            
               VP bude zohrávať kľúčovú úlohu pri každodennom riadení EUTM Somalia. Bude hlavným fórom, na ktorom budú prispievajúce štáty spoločne riešiť otázky týkajúce sa nasadenia ich síl v misii. PBV, ktorý vykonáva politickú kontrolu a strategické riadenie misie, bude zohľadňovať názory VP.
            
         
               (4)
            
            
               V súlade s článkom 5 Protokolu (č. 22) o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami. V dôsledku toho sa Dánsko nezúčastňuje na vykonávaní tohto rozhodnutia a financovaní EUTM Somalia,
            
         PRIJAL TOTO ROZHODNUTIE:
   Článok 1
   Zriadenie a mandát
   Týmto sa zriaďuje Výbor prispievateľov (ďalej len „VP“) na vojenskú misiu Európskej únie na podporu výcviku bezpečnostných síl Somálska (EUTM Somalia). Jeho mandát sa stanovuje v záveroch zo zasadnutia Európskej rady 7., 8. a 9. decembra 2000 v Nice a 24. a 25. októbra 2002 v Bruseli.
   Článok 2
   Zloženie
   1.   Členmi VP sú:
   
               —
            
            
               zástupcovia všetkých členských štátov a
            
         
               —
            
            
               zástupcovia tretích štátov, ktoré sa zúčastňujú na misii a poskytujú významné vojenské príspevky, ako sa uvádzajú v prílohe.
            
         2.   Na zasadnutiach VP sa zúčastňuje veliteľ misie EÚ alebo jeho zástupca, generálny riaditeľ Vojenského štábu Európskej únie alebo jeho zástupca a zástupcovia Komisie.
   3.   Na príslušné časti rokovania sa podľa potreby môžu prizvať tretie osoby.
   Článok 3
   Predseda
   VP predsedá vysoký predstaviteľ Únie pre zahraničné veci a bezpečnostnú politiku alebo jeho zástupca v úzkej spolupráci s predsedom Vojenského výboru Európskej únie (EUMC) alebo jeho zástupcom.
   Článok 4
   Zasadnutia
   1.   VP zvoláva pravidelne predseda. Ak si to vyžadujú okolnosti, môžu sa zvolať mimoriadne zasadnutia, a to na podnet predsedu alebo na žiadosť člena.
   2.   Predseda vopred rozošle predbežný program a dokumenty, ktoré sa týkajú zasadnutia. Po každom zasadnutí sa rozošle zápisnica.
   Článok 5
   Postup
   1.   Bez toho, aby bol dotknutý odsek 3 a právomoci PBV a zodpovednosť veliteľa misie EÚ,
   
               —
            
            
               jednomyseľné rozhodnutie zástupcov štátov prispievajúcich na misiu sa vyžaduje vtedy, keď VP rozhoduje o každodennom riadení misie,
            
         
               —
            
            
               jednomyseľné rozhodnutie členov VP sa vyžaduje vtedy, keď VP vydáva odporúčania o možných úpravách operačného plánovania vrátane možných úprav cieľov.
            
         Tým, že sa člen VP zdrží hlasovania, sa nevylučuje jednomyseľnosť.
   2.   Predsedníctvo potvrdí, že je prítomná väčšina zástupcov štátov, ktorí sú oprávnení zúčastniť sa na rokovaní.
   3.   Všetky procesné otázky sa riešia jednoduchou väčšinou hlasov členov VP prítomných na zasadnutí.
   4.   Dánsko sa nezúčastňuje na žiadnom rozhodnutí VP.
   Článok 6
   Dôvernosť
   1.   V súlade s rozhodnutím Rady 2011/292/EÚ z 31. marca 2011 o bezpečnostných predpisoch na ochranu utajovaných skutočností EÚ (2) sa na zasadnutia a konanie VP uplatňujú bezpečnostné predpisy Rady. Zástupcovia vo VP majú predovšetkým primeranú bezpečnostnú previerku.
   2.   Na rokovania VP sa vzťahuje služobné tajomstvo, ak VP jednomyseľne nerozhodne inak.
   Článok 7
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   
      V Bruseli 6. decembra 2011
      
         
            Za Politický a bezpečnostný výbor
         
         
            predseda
         
         O. SKOOG
      
   
   
      (1)  Ú. v. EÚ L 44, 19.2.2010, s. 16.
   
      (2)  Ú. v. EÚ L 141, 27.5.2011, s. 17.
   
      PRÍLOHA
      
         Zoznam tretích štátov uvedených v článku 2 ods. 1 druhá zarážka
      
      
                  —
               
               
                  Srbsko